[Video] Opwindende nuwe storielyn wag op ‘7de Laan’-kykersPierre van Pletzen as Oubaas (Foto: Instagram via Real 7de Laan) Kykers van die gewilde Afrikaanse sepie, 7de Laan, kan binnekort uitsien na ŉ opwindende nuwe storielyn. Rosa-Marie Erasmus, woordvoerder van 7de Laan, het aan Maroela Media bevestig daar sal vanaf 7 Julie vir die eerste keer tonele gebeeldsaai word wat nie op die sepie se gewone stel geskiet is nie. “Die jong mense gaan vir ŉ langnaweek weg waarna die vliegtuig waarmee hulle gereis het, neerstort. Ons gaan vir vier tot vyf episodes kyk hoe hulle in die bos probeer oorleef. Dit gaan regtig survival of the fittest wees,” het Erasmus laat hoor. Die tonele is glo by die Hennopsrivier-staproete verfilm. Erasmus het gesê dié tonele het niks met die karakter Oubaas se verdwyning uit die sepie te doen nie. Maroela Media het vroeër berig Pierre van Pletzen, wat die afgelope 17 jaar die rol van Septimus “Oubaas” van Zyl in 7de Laan vertolk het, het vandeesweek uitgevind sy kontrak is nie hernu nie. Sandra Vaughn, Van Pletzen se vrou, het aan Maroela Media vertel Van Pletzen het net ŉ maand kennis hiervan gekry. Erasmus het Vrydag verklap Oubaas sal nie doodgaan óf van Hilda, sy vrou in die sepie, skei nie. “Ons het nie onmiddellike planne met sy karakter nie, maar die moontlikheid bestaan altyd dat hy kan terugkeer vir nog ŉ draai in die Laan.” Van Pletzen sal op 14 Augustus die laaste tonele vir 7de Laan verfilm. “Pierre was jare lank ŉ waardevolle deel van 7de Laan en sy bydrae word hoog op prys gestel. Ons groet hom nie omdat hy nog van tyd tot tyd sal kom kuier,” het Erasmus gesê. Kyk hier vir ŉ voorsmakie van wat op aanhangers wag: